钦定古今图书集成/明伦汇编/皇极典/第204卷 > 《贺齐明帝登祚启》前人
## 钦定古今图书集成/明伦汇编/皇极典/第204卷 > 《贺齐明帝登祚启》前人

窃惟“皇源浚远，帝宝连晖，基深庆厚，道贯万叶。而郁
林凶德，早树行悖人经，逖听之所未尽，宗庙之殆如
缀。百灵耸动，九服回遑，结后来之望，思庇民之主，日
月以冀，遐迩翘心。”伏惟陛下大圣在躬，君德夙表，龙
章日彩，焕若丽天，纳麓宾门，道风遐被，睿化神行，无
思不洽，狱讼允归，天人戴仰。屈飞龙之眇辔，纡汾阳
之远情，运尧心以临亿兆，敷舜烈以膺宝命。虽中宗
之兴殷道，宣后之隆汉德，异世同符，千载一揆。刑措
之业方远，隆平之基在焉，率土含欣，怀生戴赖。况臣
早蒙覆润，夙荷恩灵，踊跃外畿，心不胜庆。谨缉民和，
式流皇泽，涂歌里抃，载怀凫藻。